 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/20-01/27

URBROJ: 2140/01-08-21-4

Krapina, 08. siječnja 2021.

Krapinsko-zagorska županija, Upravni odjel za prostorno uređenje, gradnju i zaštitu okoliša, temeljem članka 30. stavka 4. vezano za članak 29. stavak 2. Zakona o zaštiti prirode („Narodne novine“ broj 80/13, 15/18, 14/19 i 127/19), a povodom zahtjeva nositelja zahvata Dario Vidović, Radoboj 190, Radoboj, za Prethodnu ocjenu prihvatljivosti za ekološku mrežu za zahvat izgradnje poljoprivredne zgrade (spremišta za voće) u Općini Radoboj, donosi

**R J E Š E N J E**

1. Planirani zahvat – gradnja poljoprivredne zgrade (spremište za voće) u Općini Radoboj, na k.č.br. 2287 k.o. Radoboj, nositelja zahvata Dario Vidović, Radoboj 190, Radoboj, prihvatljiv je za ekološku mrežu.
2. Ovo Rješenje objavljuje se na internetskim stranicama Krapinsko-zagorske županije.
3. Ovo Rješenje izdaje se na rok od četiri godine.

**O b r a z l o ž e n j e**

Upravni odjel za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zaprimio je 11.12.2020. godine zahtjev nositelja zahvata Dario Vidović, Radoboj 190, Radoboj, putem opunomoćenika Ured ovlaštene arhitektice Nevenke Tramišak iz Tuhlja za provedbu postupka Prethodne ocjene prihvatljivosti za ekološku mrežu za zahvat izgradnje poljoprivredne zgrade (spremište za voće) u Općini Radoboj, na k.č.br. 2287 k.o. Radoboj. U zahtjevu su sukladno odredbama članka 30. stavka 2. Zakona o zaštiti prirode navedeni svi podaci o nositelju zahvata i planiranom zahvatu.

Upravni odjel je temeljem članka 30. stavka 3. Zakona o zaštiti prirode, od Ministarstva gospodarstva i održivog razvoja, Zavoda za zaštitu okoliša i prirode (u daljnjem tekstu: Ministarstvo), zatražio prethodno mišljenje o mogućnosti značajnih negativnih utjecaja zahvata na ciljeve očuvanja i cjelovitost područja ekološke mreže (KLASA: UP/I-351-01/20-01/27, URBROJ: 2140/01-08-20-2 od 14.12.2020.).

Tijekom postupka traženo mišljenje Ministarstva (KLASA: 612-07/20-38/1420, URBROJ: 517-21-2 od 04.01.2021.) je dostavljeno, a u njemu se navodi da se Prethodnom ocjenom zahvata može isključiti mogućnost značajnih negativnih utjecaja na cjelovitost i ciljeve očuvanja područja ekološke mreže i da nije potrebno provesti Glavnu ocjenu zahvata.

U provedbi postupka Upravni odjel je razmotrio predmetni zahtjev, priloženu dokumentaciju, podatke o ekološkoj mreži (područja ekološke mreže, ciljne vrste i stanišne tipove) i prethodno mišljenje Ministarstva te utvrdio sljedeće.

Projektom je planirana izgradnja poljoprivredne zgrade (spremište za voće) na k.č.br. 2287 k.o. Radoboj. Prilaz na parcelu je s javnog puta (nerazvrstana cesta) na k.č.br. 3548 k.o. Radoboj, sa sjeverne strane parcele. Planirana zgrada je prizemnica tlocrtne površine 60 m², izduženog tlocrtnog oblika, drvena, postavljena na AB temeljne trake, krovište je drveno, pokrov crijepom. Planira se priključak na struju i na vodovodnu mrežu, a odvodnja otpadnih voda riješit će se priključkom na sabirnu jamu te oborinska upuštanjem u teren na način kojim se ne ugrožavaju okolne parcele.

Prema Uredbi o ekološkoj mreži i nadležnostima javnih ustanova za upravljanje područjima ekološke mreže („Narodne novine“ broj 80/19) planirani zahvat se nalazi unutar područja ekološke mreže, područja očuvanja značajnog za vrste i stanišne tipove (POVS) HR2001115 Strahinjčica.

Lokacija planiranog zahvata ne nalazi se na području rasprostranjenosti ciljanih stanišnih tipova navedenog POVS. Šira lokacija zahvata predstavlja pogodno stanište za ciljane vrste navedenog POVS koje imaju šire ekološke zahtjeve: kataks (*Eriogaster catax*) za kojeg su pogodne tople, relativno vlažne, otvorene šume te pašnjaci i rubovi šuma i žuti mukač (*Bombina variegata*), za kojeg pogodna staništa predstavljaju šume, privremene i stalne stajaćice unutar šumskog područja te poplavne ravnice i travnjaci. Uzimajući u obzir ukupnu zastupljenost pogodnih staništa za ove ciljane vrste unutar POVS (oko 1350 ha) te da će provedbom zahvata doći do gubitka najviše 60 m² njihovih pogodnih staništa, radi se o utjecaju koji nije značajan niti zahvat ima značajan negativan kumulativni utjecaj s već izvedenim i planiranim zahvatima te se smatra da provedba zahvata neće utjecati na održavanje odnosno postizanje ciljeva očuvanja POVS HR2001115 Strahinjčica.

Slijedom provedenog postupka Prethodne ocjene prihvatljivosti zahvata za ekološku mrežu, analizom mogućih značajnih negativnih utjecaja navedenog zahvata na ciljeve očuvanja i cjelovitost područja ekološke mreže, ocijenjeno je da se za planirani zahvat Prethodnom ocjenom može isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je stoga riješeno kao u izreci. Sukladno navedenom za planirani zahvat nije potrebno provesti postupak Glavne ocjene prihvatljivosti za ekološku mrežu.

Člankom 29. stavkom 2. Zakona o zaštiti prirode propisano je da ovaj Upravni odjel provodi Prethodnu ocjenu za zahvate za koje provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštita okoliša i za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže.

Prema članku 30. stavku 4. Zakona o zaštiti prirode ako nadležno tijelo isključi mogućnost značajnih negativnih utjecaja zahvata na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu.

Prema članku 43. stavku 1. Zakona o zaštiti prirode ovo Rješenje izdaje se na rok od četiri godine.

U skladu s odredbama članka 44. stavka 1. i 2. Zakona o zaštiti prirode ovo Rješenje dostavlja se Ministarstvu i inspekciji zaštite prirode, a prema članku 44. stavku 3. istoga Zakona ovo Rješenje se objavljuje na internetskih stranicama Krapinsko-zagorske županije.

Podnositelj zahtjeva oslobođen je plaćanja upravne pristojbe prema čl. 9. Zakona o upravnim pristojbama (“Narodne novine” broj 115/2016).

UPUTA O PRAVNOM LIJEKU:

Protiv ovog Rješenja može se izjaviti žalba Ministarstvu gospodarstva i održivog razvoja, Zagreb, Radnička cesta 80, u roku od 15 dana od dana primitka Rješenja.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Uredbe o tarifi upravnih prostojbi.

**PROČELNIK**

mr.sc.Stjepan Bručić, dipl.ing.građ

**DOSTAVITI:**

1. Dario Vidović, Radoboj 190, Radoboj putem opunomoćenika Ured ovlaštene arhitektice Nevenka Tramišak, Pristava 22, Tuhelj
2. Ministarstvo gospodarstva i održivog razvoja, Radnička cesta 80, Zagreb
3. Državni inspektorat, Inspekcija zaštite prirode, Šubićeva 29, Zagreb
4. Evidencija, ovdje
5. Pismohrana, ovdje